
Text rozhodnutia
Súd: Najvyšší súd Spisová značka: 9So/192/2016 Identifikačné číslo súdneho spisu: 4016200288 Dátum vydania rozhodnutia: 28. 02. 2017 Meno a priezvisko sudcu, VSÚ: JUDr. Judita Kokolevská ECLI: ECLI:SK:NSSR:2017:4016200288.1 Uznesenie Najvyšší súd Slovenskej republiky v právnej veci navrhovateľky: L. B., bytom E., proti odporkyni: Sociálna poisťovňa, ústredie Bratislava, Ul. 29. augusta 8, 813 63 Bratislava, o vyrovnávací príplatok, na odvolanie navrhovateľky proti rozsudku Krajského súdu v Nitre zo dňa 20. júna 2016, č.k. 23Sd/134/2016-24, takto r o z h o d o l : Najvyšší súd Slovenskej republiky odvolanie navrhovateľky o d m i e t a. o d ô v o d n e n i e : Krajský súd v Nitre rozsudkom zo dňa 20. júna 2016, č.k. 23Sd/134/2016-24, potvrdil rozhodnutie odporkyne č. XY z 18. februára 2016, ktorým odporkyňa podľa § 69b ods. 1 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o vyrovnávací príspevok s poukazom na to, že podmienku nároku na vyrovnávací príspevok nesplnila, keďže jej nebol priznaný starobný dôchodok podľa právnych predpisov Slovenskej republiky. Konanie o návrhu navrhovateľky na preskúmanie rozhodnutia odporkyne (o opravnom prostriedku) podľa tretej hlavy piatej časti Občianskeho súdneho poriadku bolo začaté pred 01. júlom 2016, preto v súlade s § 492 ods. 1 zákona č. 162/2015 Z.z. Správny súdny poriadok, sa toto konanie dokončí podľa zákona č. 99/1963 Zb. Občiansky súdny poriadok (ďalej len „O.s.p.“). Dňa 21. júla 2016 bolo krajskému súdu doručené podanie navrhovateľky označené ako odvolanie voči rozsudku, bez uvedenia náležitostí odvolania. Z uvedeného dôvodu tunajší súd uznesením zo 04. októbra 2016, sp.zn. 9So/192/2016 vyzval navrhovateľku pod hrozbou odmietnutia odvolania, aby v lehote 10 dní doplnila svoje odvolanie zo dňa 21. júla 2016 tak, že uvedie v tomto uznesení konkretizované zákonné náležitosti podľa § 205 ods. 1 v spojení s § 246c ods. 1 Občianskeho súdneho poriadku. Predmetné uznesenie bolo navrhovateľke doručené dňa 14. októbra 2016. Podľa § 218 ods. 1 písm. d/ O.s.p. odvolací súd odmietne odvolanie, ktoré nemá náležitosti podľa § 205 ods. 1 a 2; ak boli dodržané podmienky podľa § 209 ods. 1 a § 211 ods. 1 O.s.p. Navrhovateľka bola uznesením odvolacieho súdu riadne a zrozumiteľným spôsobom vyzvaná na doplnenie svojho podania (odvolania) o zákonom vyžadované náležitosti, pričom bola poučená o možnosti odmietnutia odvolania. Navrhovateľka napriek tomu svoje odvolanie proti rozsudku nedoplnila. Najvyšší súd Slovenskej republiky ako súd odvolací musel preto odvolanie podľa § 218 ods. 1 písm. d/ O.s.p. odmietnuť. Poučenie: Proti tomuto uzneseniu nie je prípustný opravný prostriedok.

